Alexander Ryle (LA), 2025-12-16:
Tak for det, og tak til stillerne bag borgerforslaget.
Det er jo noget, vi har drøftet i Europaudvalget og i Digitaliseringsudvalget og i samråd med justitsministeren, men jeg synes, vi har talt alt for lidt om det, i forhold til hvor indgribende forslaget faktisk er.
Som flere ordførere jo allerede har været inde på, er intentionen bag chatkontrol helt legitim, nemlig at bekæmpe deling af materiale med seksuelt misbrug af børn.
Det er noget, som vi alle sammen bakker op om.
Problemet er midlet: at det åbner for, at al digital kommunikation kan scannes – tekst, billeder, video, også hos helt almindelige borgere og uden konkret mistanke.
Jeg synes, det markerer et skifte fra målrettet efterforskning til generel overvågning.
Det er uforeneligt med EU's charter om grundlæggende rettigheder, og det trækker Danmark og EU ned mod et retssikkerhedsniveau, vi normalt ville forbinde med bananstater.
Det er ikke kun noget, jeg siger.
Det siger Rådets Juridiske Tjeneste, Den Europæiske Tilsynsførende for Databeskyttelse, Databeskyttelsesrådet, Europa-Parlamentets Forskningstjeneste og hundredvis af eksperter.
Når man omgår end to end-kryptering via klientscanning, som jeg tror det hedder på dansk, altså scanning på selve enheden, før beskeden krypteres, så gør man alle borgere mindre sikre.
Kryptering er ikke bare en nørdefetich; den beskytter vores data mod uautoriseret adgang, tyveri, manipulation og misbrug.
Den sikrer fortrolighed og privatliv i den digitale verden.
Det kunne f.eks. være virksomheders forretningshemmeligheder, lægers og advokaters kommunikation og helt almindelige familiers samtaler.
Tekniske eksperter og organisationer, der arbejder med børns sikkerhed, peger på, at denne tilgang ikke beskytter børnene effektivt og samtidig krænker privatlivet massivt.
Ai-baseret indholdsscanning skaber, som vi har været inde på nogle gange i debatten, millioner af falske positiver, hvor helt lovlige beskeder, billeder og samtaler fejlagtigt bliver mistænkt og gennemgået.
Det vil krænke privatlivet, drukne myndighederne i irrelevante sager, så de reelle overgreb overses, og dermed stille ofre svagere, ikke stærkere.
Forslaget er gentagne gange blevet enten afvist eller blokeret.
Europa-Parlamentet har sagt fra, og Ministerrådet har i over 2 år ikke kunnet samle et flertal.
Men hver gang lande, som går op i at beskytte borgernes privatliv, lykkes med at smide forslaget i papirkurven, så er der andre lande, som tager det op igen, lande som Danmark.
Det er jo efterhånden blevet en klassiker, at hver gang regeringen vil indføre ny overvågning af borgerne, så pakkes det ind i flotte ord om at beskytte børn eller forhindre terror, men sandheden er, at man er i færd med opbygge et overvågningsapparat, der giver staten en uforholdsmæssig kontrol over borgerne.
Det socialdemokratiske mantra om overvågning af frihed lever desværre videre i bedste velgående.
Og jeg må bare sige, at jeg ærlig talt ikke forstår, at Venstre og Moderaterne lader Socialdemokratiet slippe af sted med det her.
Jeg ved ikke, om de er begyndt at abonnere på det mantra, eller om de bare er ligeglade.
Frihedsrettigheder forsvinder sjældent fra den ene dag til den anden; de udhules stille og roligt, og når først de er væk, får vi dem ikke tilbage.
Derfor skal vi sige fra, før det er for sent.
Det gør vi nu.
Vi siger nej til chatkontrol, ja til privatliv, nej til masseovervågning uden mistanke, ja til målrettet efterforskning, nej til bagdøre, der gør hele samfundet sårbart, og ja til kryptering og digital sikkerhed.
Liberal Alliance kan støtte det her borgerforslag.
Tak for ordet.